S Kunstmuseum het drei Stöck (Parterre, 1. und 2. Stock).  Die Alte Meister sid under anderem mit Wärk vom Holbein d.J., Konrad Witz, Martin Schongauer, Lucas Cranach d.Ä., Mathias Grünewald, Rubens und Rembrandt verdräte. S Museum verfüegt über e grossi Sammlig vo holländischer und flämischer Moolerei us em 17. Johrhundert. D Impressioniste vom 19. Johrhundert si under anderem dur dr Paul Cézanne, Paul Gauguin, Vincent van Gogh, Camille Pissarro, Claude Monet und Pierre-Auguste Renoir verdräte. Usserdäm het s Wärk vo dr dütsche, östriichische und schwiizerische Moolerei vom 18. und 19. Johrhundert, zum Bischbil vom Cuno Amiet, Ferdinand Hodler, Johann Heinrich Füssli, Michael Wutky und Robert Zünd. Zur grosse Böcklin-Sammlig ghöre under anderem die ersti Version vom Böcklin siim Gmäld «Die Toteninsel» und bekannti Wärk wie «Kentaurenkampf», «Die Pest» und «Spiel der Najaden».